Ġeremija mixħut fil-ħabs U Pasħur bin Immer, il-qassis, kap tal-għassiesa fit-tempju tal-Mulej, sama' lil Ġeremija jħabbar dan kollu. U Pasħur sawwat lil Ġeremija l-profeta, u tefgħu fiċ-ċipp li hemm fil-bieb l-għoli ta' Benjamin, fit-tempju tal-Mulej. U l-għada Pasħur ħareġ lil Ġeremija miċ-ċipp, u Ġeremija qallu: "Il-Mulej ma jsemmikx iżjed Pasħur, imma Biża'-minn-kull-naħa .' Għax dan jgħid il-Mulej: 'Arani se nagħmlek waħx għalik innifsek u għal ħbiebek kollha; għad jaqgħu mejta bix-xabla tal-għedewwa tagħhom, u int tarahom b'għajnejk. Jien nitlaq lil Ġuda kollu f'idejn is-sultan ta' Babilonja, u hu jitturufnahom f'Babilonja, u jidrobhom bix-xabla. U nerħi l-ġid kollu ta' din il-belt, u l-qligħ kollu tagħha, u l-ħwejjeġ prezzjużi kollha tagħha, u t-teżori kollha tas-sultan ta' Ġuda, kollox nerħi f'idejn l-għedewwa tagħhom; għad jisirquhom, jeħduhom u jġorruhom f'Babilonja. U inti, Pasħur, u kull min jgħammar f'darek, tmorru fil-jasar; tmur f'Babilonja, u hemm tmut u hemm tindifen, int u ħbiebek kollha, li lilhom kont tħabbar il-gideb.' " Il-karba tal-Profeta Qarraqtni, Mulej , u jien tqarraqt: kont aqwa minni, u għelibtni. Jien sirt id-daħka ta' kuljum, kulħadd jiddieħak bija. Kull meta niġi biex nitkellem, jien ngħajjat, u nxandar, 'Moħqrija u ħsara!' Il-kelma tal-Mulej saret għalija tagħjir u tmaqdir kuljum. U jien għedt: 'Ma nsemmihx aktar, ma nitkellimx aktar f'ismu.' Iżda f'qalbi hemm bħal nar jaqbad, magħluq f'għadmi. Għejejt inżommu magħluq ġo fija, ma niflaħx aktar għalih. Ma nismax ħlief taqsis il-kotra; biża' madwari kollu! "Ixluh! Ħa nixluh!" Jgħajtu saħansitra ħbiebi kollha, jfittxu l-qerda tiegħi: "Għandu mnejn jitqarraq u negħlbuh, ta' kollox nitħallsu minnu!" Il-Mulej miegħi bħal raġel qalbieni, għalhekk dawk li jagħmlu għalija jogħtru, ma jagħmlu xejn, jitħawdu bis-sħiħ, għax ħsiebhom ma jseħħx; għajb għalihom li ma jintesa qatt. Int, Mulej tal-eżerċti, li ġġarrab il-ġust, li tara l-ġewwieni u l-qalb, ħallini nara l-vendetta tiegħek kontrihom, għax f'idejk ħallejt il-kawża tiegħi. Għannu lill-Mulej, faħħru lill-Mulej, għaliex ħajjet l-imsejken ħelisha minn id il-ħżiena. Saħta fuq il-jum li fih twelidt, ebda barka fuq il-jum li fih wilditni ommi! Saħta fuq ir-raġel li ħabbar lil missieri, u qallu: "Twelidlek tifel," u mlieħ fil-ferħ. Ħa jkun dar-raġel bħall-ibliet, li ġarrafhom il-Mulej bla ma sogħob bih; ħa jisma' l-għajjat filgħodu u t-twerżiq f'nofsinhar. Għax ma tanix il-mewt f'ġuf ommi? Kienet tkun ommi l-qabar tiegħi u jibqa' ġufha bit-tqala għal dejjem. Għaliex ħriġt mill-ġuf, biex nara t-taħbit u t-tbatija, u ntemm jiemi fl-għajb?